CELEX: 32017D1385
Language: da
Date: 2017-07-25 00:00:00
Title: Rådets afgørelse (FUSP) 2017/1385 af 25. juli 2017 om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA)

26.7.2017   
            
            
               DA
            
            
               Den Europæiske Unions Tidende
            
            
               L 194/61
            
         RÅDETS AFGØRELSE (FUSP) 2017/1385
   af 25. juli 2017
   om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               Rådet vedtog den 18. maj 2015 afgørelse (FUSP) 2015/778 (1).
            
         
               (2)
            
            
               Den 20. juni 2016 vedtog Rådet afgørelse (FUSP) 2016/993 (2), som ændrede afgørelse (FUSP) 2015/778 ved at forlænge operationens mandat indtil den 27. juli 2017 og tilføje to støtteopgaver til EUNAVFOR MED operation SOPHIA's mandat, nemlig kapacitetsopbygning og uddannelse af den libyske kystvagt og flåde samt bidrag til udveksling af oplysninger og gennemførelsen af FN's våbenembargo på åbent hav ud for Libyens kyst.
            
         
               (3)
            
            
               Den 19. december 2016 vedtog Rådet afgørelse (FUSP) 2016/2314 (3), der udvidede de tilladelser, der er givet til EUNAVFOR MED operation SOPHIA, til at udveksle oplysninger med relevante aktører.
            
         
               (4)
            
            
               Den 3. februar 2017 blev det i Maltaerklæringen fra medlemmerne af Det Europæiske Råd om de eksterne aspekter af migration: håndtering af den centrale Middelhavsrute bekræftet, at der navnlig vil blive givet prioritet til uddannelse, udstyr og støtte til den libyske nationale kystvagt og andre relevante agenturer samt yderligere bestræbelser på at ødelægge smuglernes forretningsmodel gennem en øget operationel indsats som led i en integreret tilgang, der inddrager Libyen og andre lande på ruten samt relevante internationale partnere, involverede medlemsstater, FSFP-missioner og -operationer, Europol og Det Europæiske Agentur for Grænse- og Kystbevogtning (Frontex).
            
         
               (5)
            
            
               Den 6. februar 2017 bemærkede Rådet i sine konklusioner om Libyen, at EUNAVFOR MED operation SOPHIA fortsat vil fokusere på ødelæggelse af den forretningsmodel, som menneskesmugler- og menneskehandlernetværk anvender; og at den endvidere fortsat vil gennemføre sine to støtteopgaver.
            
         
               (6)
            
            
               Bidraget fra EUNAVFOR MED operation SOPHIA til udveksling af oplysninger kan også bidrage til gennemførelse af FN's Sikkerhedsråds resolution (»UNSCR«) 2146 (2014) og UNSCR 2362 (2017).
            
         
               (7)
            
            
               Den 12. juni 2017 fornyede FN's Sikkerhedsråd ved UNSCR 2357 (2017) de tilladelser, der er givet i henhold til UNSCR 2292 (2016), som vedrører nøje gennemførelse af våbenembargoen på åbent hav ud for Libyens kyst.
            
         
               (8)
            
            
               Den 23. juni 2017 understregede Det Europæiske Råd i sine konklusioner navnlig, at det fortsat er et centralt mål at ødelægge menneskesmuglernes og menneskehandlernes forretningsmodel, og at uddannelse og udrustning af den libyske kystvagt i denne sammenhæng er et centralt element i EU's tilgang.
            
         
               (9)
            
            
               Den 4. juli 2017 nåede Den Udenrigs- og Sikkerhedspolitiske Komité på grundlag af den strategiske revision af operationen til enighed om at forlænge mandatet for EUNAVFOR MED operation SOPHIA indtil den 31. december 2018.
            
         
               (10)
            
            
               Rådets afgørelse (FUSP) 2015/778 bør ændres i overensstemmelse hermed.
            
         
               (11)
            
            
               I medfør af artikel 5 i protokol nr. 22 om Danmarks stilling, der er knyttet som bilag til TEU og til traktaten om Den Europæiske Unions funktionsmåde (TEUF), deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i vedtagelsen af denne afgørelse, som ikke er bindende for og ikke finder anvendelse i Danmark, og deltager derfor ikke i finansieringen af denne operation —
            
         VEDTAGET DENNE AFGØRELSE:
   Artikel 1
   I afgørelse (FUSP) 2015/778 foretages følgende ændringer:
   
               1)
            
            
               Artikel 2, stk. 4, sidste punktum, affattes således:
               »Den kan fremsende sådanne oplysninger og oplysninger vedrørende de fartøjer og det udstyr, der anvendes af sådanne personer, og de relevante oplysninger, som er modtaget i forbindelse med gennemførelsen af denne kerneopgave, til medlemsstaternes relevante retshåndhævende myndigheder og/eller til kompetente EU-organer.«
            
         
               2)
            
            
               I artikel 2a tilføjes følgende stykke:
               »4a.   Med henblik på den støtteopgave, der er omhandlet i stk. 1, etableres en overvågningsmekanisme i tæt samarbejde med andre relevante interessenter.«
            
         
               3)
            
            
               I artikel 2b tilføjes følgende stykker:
               »4.   EUNAVFOR MED operation SOPHIA skal endvidere i operationsområdet, og så vidt midler og kapacitet rækker, foretage overvågningsaktiviteter og indsamle oplysninger om ulovlig handel, herunder oplysninger om råolie og anden ulovlig eksport, som er i strid med UNSCR 2146 (2014) og UNSCR 2362 (2017), og derved bidrage til situationskendskab og til maritim sikkerhed i det centrale Middelhavsområde. De oplysninger, der indsamles i denne forbindelse, kan videregives til de retmæssige libyske myndigheder og til medlemsstaternes relevante retshåndhævende myndigheder samt til de kompetente EU-organer.«
            
         
               4)
            
            
               I artikel 11 tilføjes følgende stykke:
               »4.   For perioden fra den 28. juli 2017 til den 31. december 2018 er referencebeløbet for de fælles udgifter til EUNAVFOR MED operation SOPHIA 6 000 000 EUR. Den procentdel af referencebeløbet, der er omhandlet i artikel 25, stk. 1, i afgørelse (FUSP) 2015/528, er 0 % i både forpligtelsesbevillinger og betalingsbevillinger.«
            
         
               5)
            
            
               Artikel 13, stk. 2, affattes således:
               »EUNAVFOR MED operation SOPHIA udløber den 31. december 2018.«
            
         Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 25. juli 2017.
      
         
            På Rådets vegne
         
         M. MAASIKAS
         
            Formand
         
      
   
   
      (1)  Rådets afgørelse (FUSP) 2015/778 af 18. maj 2015 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA) (EUT L 122 af 19.5.2015, s. 31).
   
      (2)  Rådets afgørelse (FUSP) 2016/993 af 20. juni 2016 om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA)(EUT L 162 af 21.6.2016, s. 18).
   
      (3)  Rådets afgørelse (FUSP) 2016/2314 af 19. december 2016 om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA) (EUT L 345 af 20.12.2016, s. 62).